Teatret ved Sorte Hest er et af Københavns ældste intimteatre, beliggende på Vesterbrogade 150 i København. Teatret blev grundlagt i 1978 af skuespillerne Brigitte Kolerus og Michael Lindvad, samt scenografen Ves Harper. Teatret ved Sorte Hest har op gennem 1980’erne og 1990’erne udklækket mange af de skuespillere og andre teaterfolk, som har præget dansk teater, film og TV i de sidste årtier. Repertoiret består både af moderne klassikere og af nyere dansk og svensk dramatik. Teatret har desuden en lang tradition for at opføre absurd dramatik, bl.a. skuespil af Dario Fo, Samuel Beckett og Eugène Ionesco. Teatret har en teatersal med plads til 70 gæster og en publikumsfoyer, hvor der ligeledes afholdes publikumsarrangementer. Teatret ved Sorte Hest fik i 1992 status som egnsteater og 1996 som lille storbyteater i Københavns Kommune.  Områdets og bygnings historie Teatret ligger i den del af Vesterbro, der kendes som Sorte Hest-området. De fire heste (grøn, hvid, gul og sort) var landevejskroer, som var placerede på Vestre Landevej (det nuværende Vesterbrogade), der ledte ind til Vesterport. Her kunne bønder, som ikke nåede inden for byportene, inden disse lukkede ved solnedgang, overnatte i sikkerhed. Sorte Hest (det nuværende Vesterbrogade 148 – bydelens ældste bygning) har været gjæstgiveri siden 1600-tallet under navnet Den Gyldne Løve. I 1771 blev det opført som landevejskro, og i 1800-tallet fungerede i en årrække som smugkro, idet den ikke havde kongelig bevilling. I 1825 omtales den for første gang som ”Kongelig Privilegeret Gjæstgivergård”. Overfor Sorte hest lå galgebakken på Vester Fælled (det nuværende Amerikavej). Det var her at greverne Struensee og Brandt blev udstillet på hjul og stejle efter henrettelserne i 1772. Gjæstgiveriet servicerede rejsende på vej ind og ud af København til langt op i 1900-tallet. I dag er gjæstgiveriet et konditori under samme navn. Den bygning, hvori Teatret ved Sorte Hest ligger, er oprindeligt en gammel lagerbygning med tilhørende vognport og tjener-bolig for de tjenestefolk, som arbejdede i den berømte Hintzes Villa, hvor fabrikant Hintze boede og efter sigende afholdt vilde fester med dansepigerne fra det gamle Scala. Senere blev villaen omdannet til Mekanisk Museum. I begyndelsen af 1980’erne stod huset tomt. I 1986 flyttede den danske BZ-bevægelse ind og gjorde bygningen til deres hovedkvarter, hvor de også åbnede ”Café Morgenstjerne”. Det lykkedes politiet at rydde bygningen efter voldsomme gadekampe d. 2. feb. 1990. I dag er bygningerne i Sorte Hest-området ejet af andelsboligforeninger, og Hintzes Villa er i dag lejet ud til erhvervslejemål.